WPH ได้ฤกษ์ลงสนามเทรดวันนี้ ลุ้นราคาวิ่งแตะ 4.70 บ.
“โรงพยาบาลวัฒนแพทย์ ตรัง” หรือ WPH ได้ฤกษ์ลงสนามเทรดวันนี้ ลุ้นราคาวิ่งแตะ 4.70 บาท จากราคา IPO ที่ 3.90 บาท ด้าน โบรกฯ ศักยภาพการเติบโตสูง หนุนกำไรโตต่อเนื่อง
2 ต.ค. 2560

ผู้สื่อข่าวรายงานว่า ในวันนี้ (3 ต.ค.) บริษัท โรงพยาบาลวัฒนแพทย์ ตรัง จำกัด (มหาชน) หรือ WPH เข้าซื้อขายในตลาดหลักทรัพย์ (SET) ในกลุ่มอุตสาหกรรมบริการหมวดธุรกิจการแพทย์ โดยเสนอขายหุ้นสามัญเพิ่มทุนให้แก่ประชาชนเป็นครั้งแรก (IPO) จำนวน 150,000,000 หุ้น ราคา IPO 3.90 บาท ซึ่งมี บล.ธนชาต เป็นที่ปรึกษาทางการเงิน
โดยมีจำนวนหุ้นจดทะเบียนกับตลท. 600,000,000 หุ้น จำนวนหุ้นชำระแล้ว (หุ้นสามัญ) 600,000,000 หุ้น ราคา Par 0.50 บาทต่อหุ้น ทุนชำระแล้ว 300,000,000.00 บาท
ด้าน นายเชน เหล่าสุนทร รองผู้อำนวยการโรงพยาบาลฝ่ายการเงิน WPH เปิดเผยว่า บริษัทเชื่อมั่นว่าเมื่อหุ้น WPH ที่จะเข้าซื้อขายในตลาดหลักทรัพย์แห่งประเทศไทย (SET) ในวันนี้ (3 ต.ค.) จะได้รับการตอบรับที่ดีและน่าจะสร้างผลตอบแทนที่ดีให้กับนักลงทุนที่จองซื้อหุ้นได้ เนื่องจากที่ผ่านมากระแสตอบรับในช่วงเปิดขายหุ้นให้กับประชาชนทั่วไปครั้งแรก (IPO) ระหว่างวันที่ 20-22 กันยายน 2560 นักลงทุนให้ความสนใจเป็นอย่างมาก
ทั้งนี้เนื่องจากนักลงทุนเข้าใจในธุรกิจโรงพยาบาล และมองเห็นแนวโน้มในอนาคตของบริษัทจะขยายตัวได้อีกมาก หลังมีแผนก่อสร้างโรงพยาบาลวัฒนแพทย์ อ่าวนาง  จังหวัดกระบี่ และขยายโรงพยาบาลวัฒนแพทย์ ตรัง  ซึ่งเมื่อบริษัทมีเงินทุนหมุนเวียนมากขึ้นทำให้ธุรกิจสามารถขยายตัวต่อไปได้มากขึ้นตามไปด้วย
“บริษัทมองเห็นโอกาสในการขยายขอบเขตการให้บริการไปยังพื้นที่อ่าวนาง ซึ่งเป็นแหล่งท่องเที่ยวที่มีศักยภาพสูง และเป็นแหล่งสถานที่ท่องเที่ยวระดับโลก มีนักท่องเที่ยวทั้งชาวไทย และชาวต่างชาติเดินทางมาท่องเที่ยวจำนวนมาก หากเราเปิดโรงพยาบาลวัฒนแพทย์ อ่าวนาง สำเร็จจะเป็นการสร้างความเชื่อมั่นและภาพลักษณ์ที่ดีของจังหวัดกระบี่ในเรื่องการสาธารณสุขและความปลอดภัยอีกด้วย” นายเชน กล่าว
นอกจากนี้บริษัทจะยังคงเดินหน้าขยายธุรกิจ มุ่งสู่การให้บริการที่ครบวงจร ทั้งเครื่องมือทางการแพทย์ที่ทันสมัย และทีมผู้บริหารที่เปี่ยมด้วยประสบการณ์  เพื่อความพร้อมที่จะให้บริการและดูแลลูกค้าอย่างดีที่สุด โดยเน้นการเติบโตอย่างยั่งยืน เพิ่มรายได้ ผลกำไร และสร้างอัตราผลตอบแทนที่ดีต่อผู้ถือหุ้นของบริษัทต่อไป โดยหลังจากที่ได้เงินจากการระดมทุนเข้ามา จะทำให้บริษัทมีศักยภาพและความแข็งแกร่ง ทั้งในแง่ของการดำเนินธุรกิจและฐานะทางการเงิน
ด้านนางสาวสุวภา เจริญยิ่ง กรรมการ บล.ธนชาต ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญเพิ่มทุนของ WPH เปิดเผยว่า ราคา IPO ที่ระดับ 3.90 บาท/หุ้น ถือเป็นระดับราคาที่เหมาะสมกับปัจจัยพื้นฐานที่แข็งแกร่ง รวมถึงศักยภาพการเติบโตจากธุรกิจโรงพยาบาลระดับทุติยภูมิ ที่มุ่งสู่การเป็นโรงพยาบาลระดับตติยภูมิอย่างเต็มรูปแบบ
“WPH ถือเป็นหุ้นที่มีปัจจัยพื้นฐานแข็งแกร่ง มีศักยภาพการเติบโตในอนาคตได้อีกมาก และบริษัทยังเล็งเห็นถึงความสำคัญในการขยายฐานรายได้เพื่อสร้างการเติบโตอย่างแข็งแกร่ง จึงได้มีนโยบายในการขยายโรงพยาบาล เพื่อเพิ่มขีดความสามารถและศักยภาพในการรักษาพยาบาลอย่างต่อเนื่อง หรือการเปิดศูนย์เฉพาะทางเพิ่มขึ้น รวมทั้งการเพิ่มเครื่องมือและอุปกรณ์ทางการแพทย์ที่ทันสมัย”นางสาวสุวภา กล่าว 
ขณะเดียวกัน WPH ยังมีแผนขยายฐานกลุ่มลูกค้าใหม่ ได้แก่ กลุ่มลูกค้าชาวต่างชาติ  ซึ่งการก่อสร้างโรงพยาบาลวัฒนแพทย์ อ่าวนาง ใกล้จะแล้วเสร็จพร้อมเปิดให้บริการในปี 61 จะเป็นอีกทางเลือกใหม่ของคนในพื้นที่จังหวัดกระบี่ รวมทั้งนักท่องเที่ยวที่มีกำลังซื้อ
นอกจากนี้ยังเป็นการเพิ่มช่องทางสำหรับประชาชนชาวจังหวัดกระบี่ ที่ให้ความไว้วางใจในการเข้ารับบริการที่โรงพยาบาลวัฒนแพทย์ ตรัง อยู่เป็นประจำ ให้ได้รับความสะดวกสบายยิ่งขึ้นในการใช้บริการโรงพยาบาลในเครือของโรงพยาบาลวัฒนแพทย์ ตรัง เพื่อสนับสนุนการเติบโตในระยะยาว
สำหรับเม็ดเงินที่ WPH ได้จากการระดมทุนครั้งนี้ประมาณ 585 ล้านบาท นอกจากจะนำไปใช้เพื่อการลงทุนในโรงพยาบาลวัฒนแพทย์ ตรัง และโรงพยาบาลวัฒนแพทย์ อ่าวนาง บริษัทยังคงมองหาโอกาสในการขยายธุรกิจโรงพยาบาล เช่น การสร้างโรงพยาบาลใหม่ หรือลงทุนเข้าซื้อหรือควบรวมกิจการโรงพยาบาลอื่นที่อยู่ในทำเลที่มีศักยภาพในแหล่งท่องเที่ยวที่สำคัญในเขตจังหวัดภาคใต้
ทั้งนี้เป็นการสร้างเครือข่ายพื้นที่การให้บริการทางการแพทย์ที่ทันสมัยและครบวงจร  เพื่อการสร้างผลตอบแทนสูงสุดให้แก่ผู้ถือหุ้นของบริษัทและเพื่อช่วยสร้างการเติบโตอย่างยั่งยืนให้แก่บริษัทในระยะยาว
สำหรับผลประกอบการประจำปี 59 บริษัทมีกำไรสุทธิอยู่ที่ 72.24 ล้านบาท ลดลง 3% จากช่วงเดียวกันของปีก่อนที่มีกำไรสุทธิ 74.43 ล้านบาท ขณะที่ผลประกอบการงวดไตรมาส 2/60 บริษัทมีกำไรสุทธิอยู่ที่ 4.47 ล้านบาท เพิ่มขึ้น 122% จากช่วงเดียวกันของปีก่อนมีกำไรสุทธิ 2.01 ล้านบาท ขณะที่ 6 เดือนแรกมีกำไร 17.28 ล้านบาท หรือลดลง 50% จากปีก่อนมีกำไรสุทธิ 34.50 ล้านบาท
 
ด้าน นักวิเคราะห์ บล.ฟินันเซีย ไซรัส ระบุในบทวิเคราะห์ ให้ราคาเป้าหมายที่ 4.50 บาทต่อหุ้น โดยคาดว่ากำไรสุทธิปี 60 ลดลง 44% เทียบช่วงเดียวกันของปีก่อน จากโรคระบาดและการบริโภคชะลอ สวนทางต้นทุนที่ปรับตัวขึ้นเพื่อเปิดโรงพยาบาลใหม่ แต่คาดจะกลับมาโต 67% เทียบช่วงเดียวกันของปีก่อนในปี 60
ทั้งนี้ WPH ดำเนินธุรกิจโรงพยาบาลเอกชนในจังหวัดตรังและกระบี่ โดยมีปัจจัยสนับสนุนจากภาวะอุตสาหกรรมที่อยู่ในช่วงขาขึ้น ทั้งสังคมผู้สูงอายุในไทยและจำนวนนักท่องเที่ยวต่างชาติที่โตต่อเนื่อง ขณะที่การลงทุนอาคารและโรงพยาบาลใหม่จะหนุนการเติบโตระยะยาว
 
อย่างไรก็ตาม แหล่งข่าวรายหนึ่ง เปิดเผยกับ “ข่าวหุ้นธุรกิจออนไลน์” ว่าราคาหุ้น WPH เข้าซื้อขายในวันแรก (3 ต.ค.) มีแนวโน้มปรับตัวขึ้นถึง 4.7 บาท จากราคา IPO ที่ 3.90 บาท โดยคำนวณจากค่า P/E ที่ระดับ 47.67 เท่า และกำไรต่อหุ้นที่ 0.11 บาท โดยมองว่า WPH มีพื้นฐานที่แข็งแกร่งและมีแผนการขยายฐานลูกค้าต่อเนื่อง ส่งผลให้มีศักยภาพการเติบโตในอนาคต ช่วยหนุนรายได้และกำไรให้เติบโตได้อย่างต่อเนื่อง